“โปรเม”เปิดฉากสวย! ซัดอีเกิลหลุม6 ผงาดขึ้นนำศึกเมเจอร์ยูเอส ลุ้นคว้าเงินรางวัล 160 ลบ.
"โปรเม"เปิดฉากสวย! ซัดอีเกิลหลุม 6 ผงาดขึ้นนำศึกเมเจอร์ยูเอส ลุ้นคว้าเงินรางวัล 160 ลบ.
1 มิ.ย. 2561

“โปรเม” หรือ นางสาวเอรียา จุฑานุกาล นักกอล์ฟหญิงหมายเลข 1 ของไทย และหมายเลข 5 ของโลก เริ่มต้นการแข่งขันเมเจอร์ ยูเอส วีเมนส์ โอเพน ที่สหรัฐอเมริกา เปิดฉากจาก 9 หลุมหลังอย่างเร้าใจ ตี 5 เบอร์ดี เสีย 2 โบกี กระทั่งมาโชว์ฟอร์มเยี่ยมซัดอีเกิลลงหลุม 6 พาร์ 5 เข้าไปส่งให้ “โปรเม” กระโดดขึ้นมาเป็นผู้นำที่ 5 อันเดอร์พาร์ ร่วมกับ ลี จองชุน จากเกาหลีใต้ กับ ซาราห์ เจน สมิธ จากออสเตรเลีย ขณะที่ พาร์ค ซัง ฮุน แชมป์เก่าจากเกาหลีใต้ สกอร์ออกทะเลส่อไม่ผ่านตัดตัว
อนึ่ง ศึกกอล์ฟเมเจอร์หญิงลำดับสองของปี ยูเอส วีเมนส์ โอเพน ชิงเงินรางวัลรวม 5 ล้านเหรียญสหรัฐ (ประมาณ 160 ล้านบาท) ณ สนาม โชล ครีก กอล์ฟ แอนด์ คันทรี คลับ ระยะ 6,693 หลา พาร์ 72 มลรัฐอลาบาม่า ประเทศสหรัฐอเมริกา โดยเริ่มต้นการแข่งขันเมื่อวันที่ 31 พฤษภาคม